Η είσοδος του πρώην γραφείου του Εσπερινού Γυμνασίου Αργοστολίου (1ος όροφος). Διατηρείται ακόμη η πινακίδα του Κοργιαλένειου Γυμνασίου Θηλέων. Το κτίριο κρίθηκε ακατάλληλο το 2014. Το Εσπερινό Γυμνάσιο Αργοστολίου ιδρύθηκε το 2004 και αποτελεί το μοναδικό σχολείο εσπερινής εκπαίδευσης στο Νομό Κεφαλληνίας. Από το σχολικό έτος 2005-2006 άρχισαν να λειτουργούν και οι Λυκειακές Τάξεις, και από το σχ. έτος 2008-2009 λειτουργούν πλέον όλες οι τάξεις Εσπερινού Γυμνασίου και Λυκείου. Οι μαθητές προσέρχονται στο σχολείο από όλες τις περιοχές της Κεφαλονιάς, με σημαντικό ποσοστό μαθητών από το Ληξούρι. Αρχικά το σχολείο στεγάστηκε στο κτίριο του 2ου Γενικού Λυκείου Αργοστολίου στην οδό Χαροκόπου. Το 2008 το κτίριο κρίθηκε κατεδαφιστέο λόγω σεισμικής ανεπάρκειας, οπότε το Εσπερινό Γυμνάσιο μεταστεγάστηκε στο σχολικό συγκρότημα 2ου – 3ου Γυμνασίου & Ι.Ε.Κ. Αργοστολίου (πρώην «Κοργιαλένειον Γυμνάσιον Θηλέων») στην οδό Μαζαράκη 2. Μετά τους σεισμούς του 2014 το κτίριο της οδού Μαζαράκη κρίθηκε ακατάλληλο, το σχολείο αλλάζει και πάλι στέγη και πλέον λειτουργεί στο λυόμενο κτιριακό συγκρότημα του 3ου Γυμνασίου στην οδό Χαροκόπου, στο ίδιο οικόπεδο με την αρχική του τοποθεσία.

Δραστηριότητες - Τύπος
----------------------

Το σχολείο ακολουθεί το πρόγραμμα σπουδών που έχει ορίσει το Υπουργείο Παιδείας για την εσπερινή εκπαίδευση, ενώ παράλληλα πραγματοποιούνται εκδηλώσεις και δράσεις που έχουν προσελκύσει το ενδιαφέρον του κοινού. Από το 2007 το σχολείο χρησιμοποιεί τη Βικιπαίδεια στην εκπαιδευτική διαδικασία, τόσο όσον αφορά στη σύνταξη νέων άρθρων και τη συμπλήρωση υφιστάμενων, όσο και στη συνεισφορά πολυμεσικού υλικού (φωτογραφίες – βίντεο) στα Κοινά Wikimedia. To 2011 κυκλοφόρησε το "Τετράδιο της Wikipedia", το οποίο γράφτηκε αρχικώς με σκοπό να διευκολύνει τους μαθητές του σχολείου στη συγγραφή λημμάτων στη Βικιπαίδεια. Το εγχειρίδιο αυτό εξηγεί με μορφή ερωταπαντήσεων τη διαδικασία σύνταξης λημμάτων χρησιμοποιώντας ως παραδείγματα υλικό που έχει ήδη δημοσιευτεί στη Βικιπαίδεια από το Εσπερινό Γυμνάσιο Αργοστολίου. Στη συνέχεια αποτέλεσε εργαλείο για την καμπάνια για την ανάπτυξη της Βικιπαίδειας που πραγματοποιείται το 2011 από το Εθνικό Δίκτυο Έρευνας και Τεχνολογίας (ΕΔΕΤ) και την Εταιρεία Ελεύθερου Λογισμικού/Λογισμικού Ανοικτού Κώδικα (ΕΕΛ/ΛΑΚ) με την υποστήριξη του Υπουργείο Παιδείας, Δια Βίου Μάθησης και Θρησκευμάτων (ΥΠΔΒΜΘ), και διανέμεται στις εκδηλώσεις που έχουν πραγματοποιηθεί ή προκειται να πραγματοποιηθούν σε ολόκληρη την επικράτεια. Επιπλέον, η αφίσα Why the High School Student Became a Wikipedia Editor, η οποία δημιουργήθηκε από μέλος του διδακτικού προσωπικού του σχολείου και παρουσιάζει τη συνεισφορά του Εσπερινού Γυμνασίου Αργοστολίου στη Βικιπαίδεια από το 2007 μέχρι το 2011, απέσπασε το πρώτο βραβείο στο 1ο Ευρωπαϊκό Συνέδριο για την Εκπαίδευση στον κλάδο των Θετικών Επιστημών "Scientix" που πραγματοποιήθηκε από 6 έως 8 Μαΐου 2011 στις Βρυξέλλες. Οι δράσεις αυτές συμβαδίζουν με την εγκύκλιο που αφορά την κήρυξη από το ΥΠΔΒΜΘ του 2011 ως "Έτος Ψηφιακής Εγκυκλοπαίδειας" και η οποία έχει αποσταλεί σε όλα τα σχολεία Πρωτοβάθμιας και Δευτεροβάθμιας Εκπαίδευσης της χώρας.

Το 2010 η Α' Εσπερινού Λυκείου παρουσίασε εργασία με θέμα "Τα Αιολικά Πάρκα της Κεφαλονιάς" στο 4ο Εθνικό Συνέδριο για τις Ανανεώσιμες Πηγές Ενέργειας "RENES 2010" που πραγματοποιήθηκε από 10 έως 12 Μαΐου στο Μέγαρο Αθηνών, με διοργάνωση του Εθνικού Μετσόβειου Πολυτεχνείου και υπό την αιγίδα του Προέδρου της Δημοκρατίας κ. Κάρολου Παπούλια. Το Εσπερινό Γυμνάσιο Αργοστολίου ήταν το μοναδικό σχολείο Δευτεροβάθμιας Εκπαίδευσης με παρουσία στο συνέδριο.

Το 2011 αποφοίτησε από το Λύκειο η πρώτη ομάδα μαθητών που ολοκλήρωσε τον επταετή κύκλο σπουδών στο Εσπερινό Γυμνάσιο Αργοστολίου – Τάξεις Λυκείου, με ηλικίες αποφοίτων από 21 έως 60 ετών. Πέντε απόφοιτοι του σχολείου έχουν εισαχθεί και σπουδάζουν σε Ανώτατα Εκπαιδευτικά Ιδρύματα της Ελλάδας, ενώ η μια εξ αυτών έχει βραβευθεί από την τράπεζα Eurobank EFG στο πλαίσιο του προγράμματος «Η Μεγάλη Στιγμή για την Παιδεία».

Στις 17 Δεκεμβρίου 2011 και στα πλαίσια του Φεστιβάλ Επιστήμης και Τεχνολογίας 2011 (Festival of Science and Technology, FEST 2011) που διοργανώθηκε από το Εθνικό Ίδρυμα Ερευνών, το Βρετανικό Συμβούλιο και το openscience.gr πραγματοποιήθηκε στο ΕΙΕ η παρουσίαση με τίτλο "Η Ανοικτή Κοινότητα στο Σχολείο του Σήμερα" από εκπαιδευτικό του σχολείου μαζί με ομάδα τριών μαθητών. Το δεύτερο μέρος της παρουσίασης είχε θέμα την ερευνητική εργασία της Α' Λυκείου για το Α' Τετράμηνο 2011-12, στα πλαίσια της οποίας οι μαθητές δημιούργησαν Διαδικτυακή πλατφόρμα με τίτλο "ΕΝΑ ΠΙΑΤΟ ΦΑΓΗΤΟ" για τη διανομή φαγητού σε απόρους.

Οι δράσεις του σχολείου σχετικά με τη Βικιπαίδεια αναφέρθηκαν στον εθνικό τύπο ως παράδειγμα της ένταξης της Βικιπαίδειας στην εκπαίδευση. Τον Ιούλιο 2012 δημοσιεύτηκε αφιέρωμα στο σχολείο και την εσπερινή εκπαίδευση στην Ελλάδα γενικότερα στην αγγλική έκδοση Ευρωπαϊκού περιοδικού του Διαδικτύου με έδρα το Παρίσι.

Παραπομπές
----------

1. ↑  Kefalonian Mantata, Portal της εφημερίδας "Ημερήσιος": *Kαινοτόμες δράσεις του Eσπερινού Γυμνασίου Λυκείου Aργοστολίου στο Eθνικό Iδρυμα Eρευνών*[*νεκρός σύνδεσμος*]
2. ↑  *"Εσπερινό Γυμνάσιο Λύκειο [Αργοστολίου]: Η γνώση χρόνια δεν κοιτά"*. Άρθρο του δημοσιογράφου Γιώργου Χαλαβαζή στην τοπική εφημερίδα "Κεφαλονιά", αρ. φύλλου 271, 09-09-2011.
3. ↑  Οδηγός Διοργάνωσης Σεμιναρίων για τον εμπλουτισμό της Wikipedia στα Ελληνικά- Π1, παρ. 2.3, υπο-παρ. "Υλικό Επιμόρφωσης"[*νεκρός σύνδεσμος*]
4. ↑  Ο κατάλογος των εκδηλώσεων στο Wikimedia Outreach
5. ↑  «Ο κατάλογος των εκδηλώσεων στον ιστότοπο του ΕΕΛ/ΛΑΚ». Αρχειοθετήθηκε από το πρωτότυπο στις 15 Φεβρουαρίου 2011. Ανακτήθηκε στις 11 Ιουλίου 2011.
6. ↑  Τα αποτελέσματα του διαγωνισμού αφίσας "Scientix"
7. ↑  Η εγκύκλιος του ΥΠΔΒΜΘ για το Έτος Ψηφιακής Εγκυκλοπαίδειας
8. ↑  Ο ιστότοπος του συνεδρίου RENES 2010
9. ↑  Το πρόγραμμα του συνεδρίου RENES 2010, σελ. 17..
10. ↑  Περιοδικό "Ανεμολόγια" (έκδοση της Ελληνικής Επιστημονικής Ένωσης Αιολικής Ενέργειας - ΕΛΕΤΑΕΝ), Τεύχος 61 (Μάιος - Ιούνιος 2010), σελ. 51
11. ↑  Δελτίο Τύπου της EFG Eurobank για τη Βράβευση Αριστούχων Μαθητών, Πάτρα 01/11/2010.[*νεκρός σύνδεσμος*]
12. ↑  Το πρόγραμμα του FEST11
13. ↑  "Η Ανοικτή Κοινότητα στο Σχολείο του Σήμερα" στο openscience.gr
14. ↑  Δημοσίευση στο Βήμα Online: Κοινωνία με τίτλο "Ένα Πιάτο Φαγητό σε αυτούς που το έχουν ανάγκη, 10/3/2012
15. ↑  Eμπλουτίζοντας τη Βικιπαίδεια Αρχειοθετήθηκε 2012-02-11 στο Wayback Machine. 27-11-11, εφημερίδα ΚΑΘΗΜΕΡΙΝΗ
16. ↑  «Δημοσίευση στο cafebabel με τίτλο "Σχολείο στην παράκτια Ελλάδα όπου μαθαίνουν ιερείς, ποδοσφαιριστές και γιαγιάδες", 09/07/2012». Αρχειοθετήθηκε από το πρωτότυπο στις 15 Ιουλίου 2012. Ανακτήθηκε στις 11 Ιουλίου 2012.

Εξωτερικοί σύνδεσμοι
--------------------

* Το Τετράδιο της Wikipedia στον ιστότοπο του ΕΕΛ/ΛΑΚ[*νεκρός σύνδεσμος*]
* Η εκδήλωση στο Εσπερινό Γυμνάσιο Αργοστολίου για τον εορτασμό των δέκα ετών ύπαρξης της Wikipedia, στα πλαίσια των εκδηλώσεων "Wikipedia 10" σε ολόκληρο τον κόσμο.
* Δημοσίευση στη στήλη "Το Βήμα - γνώμες" σχετικά με τη συμμετοχή του σχολείου στις τεχνολογίες ανοικτού περιεχομένου